**Répcelak Város Önkormányzata Képviselő-testületének**

**20/2021. (X.1.) önkormányzati rendelete**

**a Sárvár Térsége Többcélú Kistérségi Társulás által nyújtott gyermekjóléti szolgáltatásról**

Répcelak Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1)-(3) bekezdésben kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13 § (1) bekezdés 8. pontjában szabályozott feladatkörében eljárva a Sárvár Térsége Többcélú Kistérségi Társulásban részt vevő helyi önkormányzatok képviselő-testületének hozzájárulásával a következőket rendeli el:

**1. A rendelet hatálya**

**1. §**

1. A rendelet hatálya kiterjed a Bejcgyertyános, Bögöte, Csánig, Csénye, Gérce, Hosszúpereszteg, Ikervár, Jákfa, Káld, Kenéz, Megyehíd, Meggyeskovácsi, Nagygeresd, Nemesládony, Nick, Nyőgér, Ölbő, Pecöl, Rábapaty, Répcelak, Simaság, Sótony, Uraiújfalu, Vámoscsalád, Vásárosmiske, Vasegerszeg, Vashosszúfalu és Zsédeny települések közigazgatási területére.

**2. Igénybevétel módja**

**2. §**

1. A gyermekjóléti szolgáltatás igénybevétele önkéntes, kérelemre történik. A szolgáltatás igénybevételére vonatkozó kérelmet a gyermekjóléti szolgálat családgondozójánál kell előterjeszteni. Cselekvőképtelen személy kérelmét törvényes képviselője terjeszti elő, korlátozottan cselekvőképes személy a kérelmét törvényes képviselőjének beleegyezésével terjesztheti elő. A korlátozottan cselekvőképes személy és a törvényes képviselője között az ellátás igénybevételével kapcsolatban felmerült vitában - a tényállás tisztázása mellett - a települési önkormányzat jegyzője dönt.
2. Ha a gyermek védelme az ellátás önkéntes igénybevételével nem biztosított, jogszabály kötelezővé teheti az ellátás igénybevételét. A gyermekjóléti szolgáltatásra irányuló jogviszony keletkezését a települési önkormányzat jegyzőjének vagy a gyámhivatalának a határozata alapozza meg. Ha az ellátás igénybevételére a települési önkormányzat jegyzőjének vagy a gyámhivatalnak a határozata alapján kerül sor, a határozatot közölni kell a gyermekjóléti szolgáltatást nyújtó intézmény vezetőjével is.
3. A gyermekjóléti szolgáltatás igénybevételének megkezdése előtt és az utógondozás igénybevételének megkezdésekor a gyermekjóléti szolgálat vezetője a kérelmezővel, illetve törvényes képviselőjével írásban megállapodást köt. Gyermekjóléti szolgáltatás esetén a megállapodás megkötése nem kötelező, az önkéntes együttműködés esetében elegendő az igénybevevő nyilatkozat az ellátás igényléséről. Kötelező igénybevétel esetében a szolgálat és az igénybevevő megállapodását a jegyző, gyámhivatal határozata helyettesíti.
4. **Az ellátás megszűnésének esetei**

**3.§**

A gyermekjóléti szolgáltatás megszűnésének eseteit és módjait agyermekek védelméről és a gyámügyi igazgatásról szóló 1997. évi XXXI. törvény 37/A.-ban foglaltak határozzák meg.

**4. Térítési díj**

**4. §**

A gyermekjóléti szolgáltatás térítésmentes, amely esetében intézményi térítési díjat nem kell megállapítani.

**5. Záró rendelkezések**

**5.§**

Hatályát veszti Répcelak Város Önkormányzata Képviselő-testületének a Sárvár és Kistérsége Többcélú Kistérségi Társulás Munkaszervezet intézmény által nyújtott gyermekjóléti szolgáltatás igénybevételéről, térítési díjairól szóló 25/2012. (IV.27.) önkormányzati rendelet.

**6.§**

Ez a rendelet 2021. október 10-én lép hatályba.

Répcelak, 2021. szeptember 30.

Szabó József dr. Kiss Julianna

polgármester jegyző

Záradék: a rendelet kihirdetve 2021. október 1-én.

dr. Kiss Julianna sk.

jegyző